INGเร่งสร้างทียูโดมจบพ.ค.54
บลจ.ไอเอ็นจี เดินหน้าลุยกองอสังหาริมทรัพย์ต่อ ไม่หวั่น TU-PF ฉาว เดินหน้าก่อสร้างต่อ ปีหน้าผู้ถือหน่วยลุ้นรับ 5%
1 ก.ค. 2553

บลจ.ไอเอ็นจี เดินหน้าลุยกองอสังหาริมทรัพย์ต่อ ไม่หวั่น TU-PF ฉาว เดินหน้าก่อสร้างต่อ ปีหน้าผู้ถือหน่วยลุ้นรับ 5%
นายแกรนท์ แอนดรูว์ ไบเลย์ ผู้จัดการประจำภาคพื้นเอเชีย แปซิฟิค ไอเอ็นจี อินเวสเม้นท์ แมเนจเมนท์ ในฐานะกรรมการ บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) กล่าวว่า บริษัทยังเดินหน้าทำธุรกิจกองทุนอสังหาริมทรัพย์ในไทยต่อไป แม้จะเกิดปัญหาขึ้นกับกองทุนรวมอสังหาริมทรัพย์ที ยู โดม เรสิซิเดนท์เชียล (TU-PF) เนื่องจากยังมีกองทุนอสังหาริมทรัพย์ที่ให้กำไรบริษัทได้
“ปัญหาที่เกิดขึ้นไม่ได้กระทบบริษัท เรายังมีธุรกิจกองทุนรวม กองทุนส่วนบุคคล กองทุนสำรองเลี้ยงชีพ ส่วนขนาดกองทุนอสังหาริมทรัพย์ที่ลดลงไม่น่าเกิดจากTU-PF และเราก็หาบุคคลากรภายในเข้ามาเสริม รวมทั้งจะหาเอ็มดีแทนนายมาริษ ท่าราบที่ลาออกไป โดยบริษัทก็ไม่ได้ฟ้องเรียกค่าเสียหายใดๆ”นายแกรนท์ กล่าว
ก่อนหน้านี้ กลุ่มเจริญ สิริวัฒนภักดี ได้เปลี่ยนผู้บริหารกองทุนรวมอสังหาริมทรัพย์ประเภท 2 และ 4 ไปให้บลจ.กรุงไทยบริหารประมาณ 7 หมื่นล้านบาท และล่าสุดกองทุนรวมสิทธิการเช่าอสังหาริมทรัพย์เมเจอร์ ซีนีเพล็กซ์ ไลฟ์  (MJLF) ย้ายไปให้บลจ.กสิกรไทยบริหาร
นายแกรนท์ กล่าวว่า เป้าหมายของไอเอ็นจีจากนี้เน้นขยายธุรกิจที่มีกำไร รวมทั้งสามารถเป็นศูนย์กลางการให้บริการทางการลงทุนแก่ลูกค้า โดยไม่มุ่งเน้นเพิ่มขนาดสินทรัพย์และยังไม่มีแผนควบรวมกิจการกับบลจ.ทหารไทย โดยปัจจุบันบลจ.ไอเอ็นจีมีส่วนแบ่งการตลาดในธุรกิจติด 1 ใน 10 ณ วันที่ 31 พ.ค.มีสินทรัพย์ 117,220 ล้านบาท และทบทวนเป้าหมายทุกเดือน
นายสุทธิพันธ์ กรีมหา ผู้จัดการสินทรัพย์ บลจ.ไอเอ็นจี (ประเทศไทย) ในฐานะผู้จัดโครงการกองทุน TU-PF กล่าวถึงความคืบหน้าในการก่อสร้างโครงการในส่วนที่เป็นพลาซ่าและเซอร์วิสอพาร์ทเม้นท์ที่ล่าช้ามา 2 ปีว่า กองทุนได้แต่งตั้งบริษัท พีซีซี ดีเวลลอปเม้นท์ แอนด์ คอนสตรัคชั่น รับผิดชอบการก่อสร้างที่เหลือ โดยคาดว่าจะก่อสร้างเสร็จเดือนพ.ค.2554 จะทำให้ในปีหน้ากองทุนจะรับรู้รายได้เต็มและคาดว่าผู้ถือหน่วยลงทุนจะได้ผลตอบแทนประมาณ 5% จากปัจจุบันที่อยู่ประมาณ 2%
“ตอนนี้หอพักมีผู้เช่าแล้ว 90% และจะสร้างรายได้ให้กองทุนคิดเป็น 40% ของทั้งหมด ส่วนพลาซ่าจะ ทยอยเปิดได้เมื่อก่อสร้างเสร็จ”นายสุทธิพันธ์กล่าว
สำหรับคดีความที่บริษัท พีซีซีฯ ฟ้องกองทุนในฐานะเจ้าของทรัพย์สิน หลังจากฟ้องบริษัทซีแอล เอ็นเตอร์ไพรซ์ ผู้รับเหมาเดิม ซึ่งคาดว่าคดีจะจบใน 1 เดือน ส่วนคดีผู้เช่าพื้นที่พลาซ่า 15 รายร้องสำนักงานคุ้มครองผู้บริโภคน่าจะจบเร็วหากก่อสร้างเดินไปได้ ซึ่งส่วนนี้กองทุนจะหามาตรการช่วยเหลือต่อไป